Jesu, meine Freude

Jesu, meine Freude BWV 227 (Motett nr. 3 i e-moll) er en motett for femstemmig kor som Johann Sebastian Bach skrev mellom 1723 og 1735.
Johann Francks tekst med samme navn ligger til grunn, i tillegg er det satt inn bibeltekster fra Romerbrevet. Musikken har preg av sørgemusikk og verket er formodentlig skrevet for en gravferd eller en minnehøytidelighet.


== Tilblivelse ==
Det kan dokumenteres at de seks motettene BWV 225-230 er av Bach, mens Sei Lob und Preis mit Ehren (BWV 231) nå antas å være av Telemann. Jesu, meine Freude er den lengste, mest musikalsk komplekse og trolig mest kjente av de seks motettene. I likhet med for de fleste av dem er det ikke kjent hvilken anledningen verket er skrevet for, det er derfor vanskelig å fastslå en kronologi for motettene. En hypotese om at Jesu, meine Freude ble skrevet til gravferden for Johanna Maria Kees (født Rappold, enke etter Leipzigs Oberpostmeister) 18. juli 1723, regnes som svært tvilsom, men kan heller ikke utelukkes.


== Verket ==
Verket er bygd på en koralmelodi av Johann Crüger (1653), tidligst kjent fra hans Praxis pietatis melica. Teksten er skrevet av Johann Franck og kan dateres til ca. 1650. Ordene i satsene 2, 4, 6, 8 og 10 er basert på bibelteksten fra Romerbrevet kapittel 8, vers 1-2 og vers 9-11. Skriften taler her om at Jesus Kristus har befridd mennesket fra synden og døden. Koralen beskriver avskjeden med den verdslige verden, møtet med Jesus og triumfen over all sorg (jfr. avslutningen «Dennoch bleibst du auch im Leide / Jesu, meine Freude» («likevel forblir du også i lidelsen / Jesu, min glede»).


== Besetning og oppføring ==
Motetten er skrevet for femstemmig kor (SSATB). Den andre sopranstemmen gir en større harmonisk rikdom sammenlignet med et vanlig SATB-kor og bidrar til verkets tonale palett.
Til tross for at instrumentalstemmer mangler, skal ikke dette forstås som et a cappella-verk i moderne forstand. På Bachs tid vanlig å improvisere et generalbass- eller i det minste et orgel-akkompagnement også under oppføring av verk som var påført «a cappella». I moderne tid har verket overveiende blitt oppført a cappella, men historisk informerte oppføringer er gjerne med instrumental ledsagelse.


== Tekststruktur ==
Jesu, meine Freude (1. strofe)
Es ist nun nichts Verdammliches (basert på Romerbrevet 8,1 og 8,4)
Unter deinem Schirmen (2. strofe)
Denn das Gesetz (à 3, basert på Ro 8,2)
Trotz dem alten Drachen (3. strofe)
Ihr aber seid nicht fleischlich (Fuge, basert på Ro 8,9)
Weg mit allen Schätzen (4. stanza)
So aber Christus in euch ist (à 3, basert på Ro 8,10)
Gute Nacht, o Wesen (à 4, 5. strofe)
So nun der Geist (basert på Ro 8,11)
Weicht, ihr Trauergeister (6. strofe)


== Musikalsk oppbygging ==
Rundt den sentrale fugen «Ihr aber seid nicht fleischlich» er de andre satsene symmetrisk gruppert. Åpnings- og avslutningssatsen er to musikalsk identiske koralsatser med Johann Crügers melodi, men med ulik tekst. Andre og nest siste sats er spruchmotetter over samme musikalske materiale. Det sentralsymmetriske oppsettet avrundes med to tresatsige grupper bestående av koral, tersett og fri koralbearbeiding med innbyrdes korresponderende motiver.

De musikalske forbindelsene er da mellom de følgende satsene:

Koralene Jesu, meine Freude (1) og Weicht, ihr Trauergeister (11)
«Spruchmotettene» Es ist nun nichts Verdammliches (2) og So nun der Geist (10)
Koralene Unter deinem Schirmen (3) og Weg mit allen Schätzen (7)
Tersettene Denn das Gesetz (4) og So aber Christus in euch ist (8)
De fri koralbearbeidingene Trotz dem alten Drachen (5) og Gute Nacht, o Wesen (9)Oppføringstiden ligger rundt 20 til 25 minutter.


== Referanser og noter ==


== Litteratur ==
Klaus Hofmann: Johann Sebastian Bach. Die Motetten. Bärenreiter, Kassel 2003, ISBN 3-7618-1499-2


== Eksterne lenker ==
Fullstendig tekst
Motettene BWV 225-231: Fritt tilgjengelige noter i International Music Score Library Project.

(en) Fritt tilgjengelige noter av Jesu, meine Freude i Choral Public Domain Library (ChoralWiki)